钦定古今图书集成/理学汇编/经籍典/第075卷 > 晋王弼周易略例 > 《明爻通变》
## 钦定古今图书集成/理学汇编/经籍典/第075卷 > 晋王弼周易略例 > 《明爻通变》

夫爻者何也？言乎变者也。变者何也？情伪之所为也。
夫情伪之动，非数之所求也。故合散屈伸，与体相乖，
形躁好静，质柔爱刚。体与情反，质与愿违，巧历不能
定其算数，圣明不能为之典要，法制所不能齐，度量
所不能均也。为之岂在夫大哉！陵三军者，或惧于朝
廷之仪；暴威武者，或困于酒色之娱。近不必比，远不
必乖，同声相应，高下不必均也；同气相求，体质不必
齐也。召云者龙，命吕者律，故二女相违，而刚柔合体。
隆墀永叹，远壑必盈，投戈散地，则六亲不能相保；同
舟而济，则胡越何患乎异心。故苟识其情，不忧乖远；
苟明其趣，不烦彊武。能说诸心，能研诸虑，睽而知其
类，异而知其通，其唯明爻者乎！故有“善迩而远至，命
宫而商应，修下而高者降，与彼而取此者服”矣。是故
情伪相感，远近相追，爱恶相攻，屈伸相推，见情者获，
直往则违。故拟议以成变化，语成而后有格，不知其
所以为主，鼓舞而天下从，见乎其情者也。是故范围
天地之化而不过，曲成万物而不遗，通乎昼夜之道
而无体，一阴一阳而无穷，非天下之至变、其孰能与
于此哉？是故卦以存时，爻以示变。